Staatsdiens: Meer as 'n derde sê al ja vir 1,5% | Netwerk24
Die Springbokke het moedig geveg, maar 'n gebrek aan kreatiwiteit en swak besluitneming in die laaste tien minute teen die All Blacks het hulle duur te staan gekom.
Staatsdiens: Meer as 'n derde sê al ja vir 1,5%
Deur William Horne 20 Julie 2021 08:12
Sowat 34% van staatsamptenare is bereid om die staat se aanbod vir 'n verhoging van 1,5% te aanvaar.
Dit lyk of meer staatsamptenare bereid is om die staat se loonaanbod te aanvaar. Foto: Getty Images
Vakbonde, wat tot dusver gedreig het met 'n staking in die staatsdiens, raak nou stiller daaroor namate baie lede begin aandui het dat hulle eintlik bereid is om die klein salarisverhoging te aanvaar.
Mugwena Maluleka, woordvoerder van alle Cosatu-geaffilieerde vakbonde, sê die vakbonde Sadtu, Naptosa en Hospersa het reeds aangedui dat hul lede bereid is om die loonaanbod te aanvaar.
Dié vakbonde verteenwoordig hoofsaaklik onderwysers en gesondheidsorgwerkers.
Op hul eie is hulle te klein om die meerderheid te bereik wat nodig is om die loondispuut amptelik te beëindig.
Maluleka sê die groot vakbonde soos Denosa, Nehawu en die Vereniging van Staatsamptenare (VSA) sal nodig wees om die meerderheidstem te bereik.
Nehawu het egter reeds 'n dispuut verklaar nadat hy 'n peiling onder sy lede gedoen het.
Denosa is nog besig met 'n peiling vir 'n mandaat oor die aanbod, en sal eersdaags klaar wees.
Die VSA, wat meer as 230 000 staatsamptenare verteenwoordig, kan op sy eie die meerderheidstem handhaaf indien sy lede ten gunste daarvan stem.
Reuben Maleka, woordvoerder van die VSA, sê die vakbond sal teen Dinsdagaand sy lede klaar gevra het vir 'n mandaat. Dit volg op peiling waar hy reeds bepaal het sy lede is bereid om te staak.
Maleka sê egter indien sy lede nou aandui hulle is bereid om die staat se finale aanbod te aanvaar, sal die staking opgeskort word.
Maluleka verduidelik dat daar nou 'n 21 dae lange proses is waarin die vakbonde 'n mandaat van hul lede oor die aanbod moet kry.
Enige vakbond wat 'n dispuut verklaar, soos Nehawu, sal nou 'n proses van 30 dae met die staat begin in 'n poging om versoening te bereik.
Indien daar nie tot 'n vergelyk gekom kan word nie, sal die vakbonde 'n sertifikaat van nie-resolusie ontvang, wat die weg baan vir 'n staking.
Meer oor: Staatsamptenare | Salarisse | Begroting2021 | Begrotingsrede | Begroting | Tesourie | Staatsdiens